P. Chudík, poslanec: (2001-09-18):
V prvom rade mi dovoľte povedať, že keď si predstavíte schému tak, ako je navrhovaný tento zákon, na jednej strane je vláda Slovenskej republiky, krajský úrad, okresný úrad, na druhej strane je samosprávny kraj, obec, niekde medzi tým je zavesený spoločný obecný úrad a niekde nad tým spoločne v strede Národná rada Slovenskej republiky, výkon týchto funkcií potom môže nasledovne v praxi znamenať prelínanie tak horizontálne, vertikálne, ako aj diagonálne a tým pádom tzv. chaos vo výkone štátnej správy a samosprávy a na jednu vec bude, si dovolím tvrdiť, viac legislatívnych, dá sa povedať, rozhodnutí. Myslím si, že takýto zákon nikto nechce, a preto je potrebné a nutné, keď ho chceme prijať, prv niektoré veci si tuto vyriešiť. V prvom rade tuná stojí otázka zamestnanosti, ktorú tento zákon nerieši. A hovorí o nej len sčasti. Ja sa chcem opýtať: Koľko pracovníkov prejde z okresného úradu, z krajského úradu na obce, eventuálne na samosprávny kraj, koľko ich bude na spoločných obecných úradoch, koľko bude prepustených pracovníkov z týchto úradov? Títo pracovníci sú jednoducho netrpezliví, nevedia, čo s nimi bude. A tento zákon to absolútne nepomenúva. Pokiaľ sa ja dobre pamätám, v roku 1996, keď sa takáto reforma robila, tak bolo presne toto pomenované, koľko pracovníkov skadiaľ presne ide a koľko bude prepustených a tak ďalej. Toto tuná absolútne nie je a tým pádom by som zároveň žiadal, aby práve, keď chceme tieto veci riešiť, sme si potom povedali, keďže vznikajú dva úrady, a to je samosprávny kraj a spoločný obecný úrad, koľko pracovníkov je teraz vo výkone štátnej správy a koľko bude po prijatí tohto zákona, či to bude rovnaký počet, či bude vyšší alebo nižší. Myslím si, že toto by malo byť povinnosťou predkladateľa, lebo nikto z nás nechce prijať taký zákon, ktorý by zvyšoval byrokraciu úradníkov. Tuná si chcem hneď aj položiť otázku v podstate, lebo už tuná tiež bolo, dá sa povedať, akože spomenuté, že nie je tuná presne hovorené, čo budú robiť krajské úrady, ale najmä okresný úrad. A niekde je zase zavesený vo vzduchu s tým, že sa v podstate ako keby myslelo, že jednoducho bude zrušený. Ale dovolím si tvrdiť, že v takomto zákone by jednoducho malo byť povedané, či okresné úrady ostávajú alebo neostávajú, mal byť jednoducho pomenovaný tento fakt, lebo ide o dosť dôležitý zásah do výkonu štátnej správy. Ďalej snáď k tomuto zákonu toľko, že nie je jednoznačne jasné z tohto zákona, či ide o originálnu kompetenciu alebo prenesenú kompetenciu, a je to napr. v čl. III o dráhach, v čl. VIII o sociálnej pomoci, v čl. XIX o zdravotnej starostlivosti, ale takisto aj v čl. IX a čl. X, čo sa týka životného prostredia. A myslím si, že keď hovoríme o kompetenciách a prenose kompetencií, že alfou a omegou by malo byť presné pomenovanie práve týchto vecí, a je to, myslím si, aj v záujme akože autonómie samosprávy, ktoré pre nich má definovanie práve taký zásadný význam nielen z hľadiska akože financií a financovania, ale aj z hľadiska mechanizmu ich výkonu a kontroly. Ďalej by som sa chcel dotknúť časti – kvantifikácia finančnej náročnosti a oddlženosť. Tiež už tu bolo niečo spomínané a dovoľte mi povedať, že kvantifikácia finančnej náročnosti nie je hodnoverná, pretože je spomenutá len v dôvodovej správe tohto zákona a nie je možné na základe nej objektívne posúdiť celkový dopad na rozpočet obcí a rozpočet samosprávnych krajov. Čo sa týka práve zadlženosti, dovoľte mi povedať niektoré moje skúsenosti práve pri výkone prednostu krajského úradu. Zoberte si, v kraji asi niekedy v lete v roku 1998 sme mali 58 mil. korún dlhu práve pre základné školstvo, čo boli asi dve tretiny dlhu celého krajského úradu. Ja sa chcem opýtať, keď táto vec nebude vyšpecifikovaná v tomto zákone ku dňu prechodu kompetencií, čo budú robiť starostovia obcí, keď my sme mali problém z takmer 7 mld. riešiť tieto veci, čo budú robiť starostovia obcí, keď táto vec nebude, tak ako som hovoril, špecifikovaná práve ku dňu prechodu kompetencie. Ako ďalší príklad mi dovoľte povedať napr. nemocnicu prvého typu Nemocnicu v Snine, kde dlh bol asi okolo 50 mil. Nepredpokladám, že tieto dlhy sú teraz nižšie, ba práve naopak, čo som sledoval vývoj v kraji. A primátor má prevziať túto Nemocnicu v Snine s tým, že je to v podstate takmer jednoročný rozpočet tohto mesta, má ju prebrať s takýmto dlhom. No ja si myslím, že osobne, samozrejme, sa bude brániť takémuto prebratiu, najmä keď to nebude vyšpecifikované už v tomto zákone a povedané, ako sa takáto zadlženosť bude riešiť. Čiže jednoducho niečo presúvame bez toho, aby sme si uvedomili, čo sa môže stať v praxi, bez toho, aby sme si uvedomili, že napr. primátori alebo starostovia, keď zistia presne, o čo ide, samozrejme, že budú chcieť túto nemocnicu alebo tú školu prebrať, ale nie v takomto ponímaní, ako im predkladá tento zákon. Druhá vec, keď som čítal tento vládny návrh zákona, prišla mi na um jedna vec alebo jedna myšlienka. V podstate hovoríme o prenose kompetencií, ale na druhej strane, ako keby sme sa bránili prenosu týchto kompetencií na obce a na samosprávne kraje a jednoducho prenášame kompetencie, ale nie v plnom slova zmysle, s tým, že stále je tam niekde nejaká klauzulka, ktorá v podstate, tohto výkonu potom či už obce alebo samosprávneho kraja, je závislá od okresného alebo krajského úradu. Je to napr. školstvo samotné, kde zriaďovateľská funkcia základných škôl ide na obce a stredných škôl na samosprávne kraje, ale dá sa povedať, že už potom zostavovanie rozpočtu v oblasti investícií, zostavovanie rozpočtu v oblasti platov a miezd učiteľov a spoločných príjmov ostáva na okresných a krajských úradoch. Čiže v podstate nástroj na výkon tejto funkcie hneď aj týmto zákonom starostom a, dá sa povedať, samosprávnemu kraju berieme. Snáď dá sa to chápať v tom ponímaní, že malo by to byť prechodné obdobie, ale ani toto tuná nie je pomenované a jednoducho stavať to ako vec zabetónovaná, čiže niečo vám dáme, ale my budeme o tom rozhodovať, ako sa to bude finančne riešiť. Takisto v rámci práve tejto myšlienky si dovolím ešte vytiahnuť tuto jednu vec a to je v rámci zdravotníctva, kde je obciam presunutá kompetencia na zriaďovanie špecializovaného zariadenia ambulantnej starostlivosti, ale nemajú takúto právomoc a takúto kompetenciu na zriaďovanie ambulancie primárnej zdravotnej starostlivosti. Najmä si dovolím tvrdiť ako lekár, že je to pomýlené. Snáď by to malo byť opačne. Dokonca tieto primárne zdravotné ambulancie sú centralizované na ministerstvo zdravotníctva. Pevne verím, že, samozrejme, kolegyne a kolegovia k niektorým týmto veciam dajú aj pozmeňujúce návrhy a tieto veci budú riešiť, len som chcel povedať túto myšlienku práve ku vzťahu k tomuto zákonu, že ako keby sme niečo dávali a na druhej strane si jednoducho nechávame tam nejakú klauzulku. A takisto je to aj v životnom prostredí, v územnom plánovaní, kde sa o tom píše na jeden a pol strany v čl. IX, ale v podstate v bode 8 § 20, v jednom odseku v troch riadkoch sa jednoducho píše, že keď samosprávny kraj a obec neschvália niečo v súlade so stanoviskom okresného a krajského úradu, je ich uznesenie neplatné. Čiže potom sa pýtam vlastne, akú právomoc sme jednoducho tuto previedli na obce a na samosprávne kraje. Preto mi dovoľte, kolegyne a kolegovia, ja som, samozrejme, za kompetenčný zákon, ale keď mám hlasovať za takýto zákon, potreboval by som vedieť práve odpovede na tieto otázky, ešte raz zopakujem, najmä čo sa týka počtu zamestnancov v globálnych číslach, čo sa týka zadlženosti ku dňu prevedenia kompetencie a takisto doriešenia prechodu niektorých kompetencií a, samozrejme, takisto aby boli pomenované originálne a prenesené právomoci. Dovoľte mi teraz, beriem to fakt, akože tieto veci sa možno nedajú zvládnuť tento týždeň, a predpokladám, že to jednoducho nejde, ale možno si táto koalícia nájde spôsob ako výhovorku, že ako stavať toto ďalej vo vláde, a skúsme tento zákon prijať aj trošku neskôr, nič sa nestane, ideme ďalej, už ste dohodnutí, ale nemali by sme tento zákon len kvôli tomu, že musí byť prijatý tento týždeň, prijať bez takýchto, dá sa povedať, základných odpovedí, ktoré jednoducho tu chýbajú. Dovoľte mi teraz niekoľko viet vo vzťahu ku životnému prostrediu. V prvom rade sa chcem obrátiť na § 2 písm. f) ochrana prírody, prechod na obce. Tuná chcem povedať, že vo výbore životného prostredia tento paragraf v písmene f) bol navrhnutý na zrušenie, čo gestorský výbor jednoducho neodporúča prijať. Dovolím si tvrdiť, že nie je možné od 1. 1. 2002, tak ako to bolo dané, vykonávať túto funkciu v obciach, keď nie je prenesený ani jeden pracovník, ani jedna koruna, s tým, že viem si to predstaviť na mestských úradoch a v mestách, ale neviem si predstaviť takýto výkon týchto funkcií v obciach do tisíc obyvateľov a týchto obcí je okolo 2000 tisíc. Čo sa týka stavebného poriadku, tuná chcem povedať asi toľko, že v prvom stupni stavebný poriadok sa prevádza na obec. Druhý stupeň tuná nie je pomenovaný, čiže tým pádom ostáva na krajskom úrade a tuná je to, čo som spomínal v úvode, horizontálne, vertikálne a diagonálne prelínanie, čiže z obce a zdola ide hore ku štátnej správe. Beriem, že takáto vec je daná, ale myslím si, že sa to mohlo riešiť aj formou tou, že tieto veci mohol riešiť samosprávny kraj, a nie krajský úrad. Čo sa týka územného plánovania, tuná chcem povedať asi toľko, že územné plánovanie prechádza na obce a na samosprávne kraje s tým, že v podstate všetky kompetencie, ktoré sú momentálne teraz na okresných úradoch a krajských úradoch, takisto ostávajú. Tým pádom jasne sa definuje týmto, že dochádza k počtu navýšenia pracovníkov. A to, čo som hovoril, si dovolím teraz prečítať – obec alebo samosprávny kraj nemôžu schváliť zadanie v rozpore so stanoviskom okresného úradu, krajského úradu alebo ministerstva, ak by obec alebo samosprávny kraj napriek tomu takéto rozporné zadanie schválili, schválenie je v celom rozsahu neplatné. Ja súhlasím a beriem, že kraj si berie, eventuálne, štát si zachováva kontrolnú funkciu nad touto vecou. Na druhej strane jednoducho prečo potom vôbec táto právomoc prechádza na samosprávny kraj, keď musí urobiť presne podľa toho, ako povie krajský úrad, ako povie ministerstvo, ako povie okresný úrad. Jednoducho iné ich rozhodnutie je neplatné, ktoré nie je v súlade so stanoviskom krajského úradu a okresného úradu. Myslím si, že takto prenesená právomoc nie je právomoc v tom plnom slova zmysle. Vrátim sa ešte k stavebnému poriadku. A čo sa týka toho stavebného poriadku, treba povedať, že je navrhovaný presun 361 funkčných miest v dôvodovej správe. Dovolím si tvrdiť, že pracovníkov na okresných úradoch v rámci celého Slovenska je viacej, pokiaľ ja mám číslo, je ich takmer viac ako 500. A tu je zase priamo dané a konkrétne, prečo prechádza len 361 funkčných miest, prečo ostatní ostávajú na okresných úradoch, koľko bude treba ďalších pracovníkov na spoločných obecných úradoch, aby vykonávali takúto právomoc. Jednoducho starostovia alebo ZMOS povedali jasne, že tento počet pracovníkov je malý, aby tieto veci boli vykonávané v plnom slova zmysle. Preto si dovoľujem aj vo vzťahu k tomu ešte dať jeden pozmeňujúci návrh, čo sa týka právoplatnosti práve prechodu tejto kompetencie stavebného poriadku z čl. XXII, s tým, že čl. IX nebude v riadku 4, ale bude v riadku 2, s tým, že jeho právoplatnosť je daná nie od 1. 1. 2003, ale od 1. 7. 2002. Dôvod je jednoduchý. Myslím si, že keď sa má táto právomoc preniesť na obce, 6 mesiacov je dostatočný čas na to, aby sa táto vec jednoducho stala, s tým, že v podstate potom ide leto, idú voľby, nová vláda. Takže, nepredpokladám, že by v druhom polroku sa tieto veci už potom riešili, a s tým, že je to aj požiadavka ZMOS-u. Čiže ZMOS podľa tohto názoru je pripravené na prebratie týchto kompetencií nie od 1. 1. 2003, ale od 1. 7. 2002. Vážené kolegyne, vážení kolegovia, keďže som v parlamente len od 5. septembra a bolo to moje prvé vystúpenie, preto keď bolo niečo z mojej strany neštandardné, tak sa vopred ospravedlňujem, ale jednoducho na tie veci, ktoré som tuná hovoril, čakám odpoveď od predkladateľa v konkrétnych číslach, v konkrétnych faktoch, nie tak, ako to je doposiaľ. Ďakujem. (Potlesk.) I. Presperín, podpredseda NR SR: Dve faktické poznámky sú pána sú pána poslanca Drobného, pána poslanca Kužmu. Končím možnosť prihlásiť sa do faktických poznámok. Dávam slovo pánu poslancovi Drobnému.